
РЕЗЮМЕ

НА ГОДИШНИЯ ДОКЛАД 

НА ДЪРЖАВНАТА КОМИСИЯ ПО СИГУРНОСТТА НА ИНФОРМАЦИЯТА
ОТНОСНО цялостната дейност по СЪСТОЯНИЕТО НА защитата на класифицираната информация в република българия през 2025 г.

Националната система за защита на класифицираната информация (НСЗКИ), съгласно § 1, т. 2 от Допълнителните разпоредби на Правилника за прилагане на Закона за защита на класифицираната информация (ППЗЗКИ), представлява комплекс от компетентни органи и мерки за осъществяване на специфични информационни, аналитични и контролни дейности, които дават възможност за обединяване на информацията от организационните единици по начин, позволяващ правенето на оценки, анализи и прогнози за състоянието на защитата на класифицираната информация на територията на страната и в чужбина, в изрично определените случаи, с цел оценка и анализ на актуалното състояние на системата за защита на класифицираната информация, оценка, анализ и прогноза на риска, своевременно идентифициране на негативните процеси, свързани със заплахите за класифицираната информация или увреждането ѝ, прогнозиране на тяхното развитие, предотвратяване на вредните процеси и определяне степента на ефективност на осъществяваните мероприятия за защита на класифицираната информация.

Компетентните органи, осигуряващи функционирането, стабилността и надеждността на Националната система за защита на класифицираната информация (НСЗКИ) са Държавната комисия по сигурността на информацията (ДКСИ), като национален орган по сигурността, службите за сигурност (СС), службите за обществен ред (СОР), организационните единици (ОЕ) и служителите по сигурността на информацията (ССИ).

През 2025 г. усилията на структурите по сигурността на информацията в организационните единици са насочени към прилагане в пълен обем на изискванията в областта на физическата, документалната, персоналната, криптографската и индустриалната сигурност на информацията, както и сигурността на комуникационните и информационни системи, с цел минимизиране проявата на идентифицираните рискове и предотвратяване на нерегламентиран достъп до класифицирана информация в съвременната среда за сигурност, характеризираща се с нарастваща динамика, ускоряване и усложняване на дестабилизиращите процеси в регионален и световен аспект.

Държавната комисия по сигурността на информацията, в качеството на държавен орган, който осъществява политиката на Република България за защита на класифицираната информация отговаря за изграждането и поддържането на Националната система за защита на класифицираната информация и за осигуряването на еднаква защита на класифицираната информация.

Държавната комисия по сигурността на информацията е Националният орган по сигурността за Република България по силата на Закона за защита на класифицираната информация, Политиката на НАТО по сигурността С-М(2002)49-REV1 и Решението на Съвета относно правилата за сигурност за защитата на класифицираната информация на ЕС (2013/488/ЕС). В това си качество, Комисията изпълнява функции по контрол относно спазване на правилата за защита на класифицираната информация на НАТО и на Европейския съюз, предоставена на Република България. ДКСИ е и компетентният орган, който отговаря за сигурността на чуждестранната класифицирана информация, предоставена на Република България от други държави или международни организации.

Дейността, структурата, организацията на работа и числеността на администрацията на Държавната комисия по сигурността на информацията (ДКСИ), са уредени в Устройствения правилник на ДКСИ и на нейната администрация.

Като колегиален орган Държавната комисия по сигурността на информацията изпълнява своите правомощия като приема решения. През годината Комисията се произнесе с решения за:

·  издаване на разрешения за достъп до класифицирана информация на лицата, предложени за назначаване като служители по сигурността на информацията след извършване на проучване, съвместно със службите за сигурност; 

· издаване на разрешения за достъп до класифицирана информация на  основание чл. 9, т. 9а в случаите по чл. 45а, ал. 3 от ЗЗКИ;

· издаване на потвърждения на български физически лица и сертификати на български юридически лица, удостоверяващи пред чуждестранни власти, че притежават разрешения за достъп или съответно удостоверения за сигурност; 

· издаване и изпращане на потвърждения и мотивирани становища по приключени процедури по проучване в ДКСИ на български граждани, кандидатстващи за заемане на длъжност или за изпълнение на конкретно възложени задачи, налагащи работа с класифицирана информация по искания на друга държава или международна организация; 
· произнасяния по производства по жалби срещу актове на отнемане, отказ и прекратяване на разрешения за достъп до класифицирана информация, издадени от проучващите органи; 

· издаване, потвърждаване и анулиране на уникални идентификационни номера на регистратури за класифицирана информация; 

· унищожаването на документи и материали, съдържащи класифицирана информация по предложения на организационните единици;

· удължаване на сроковете на защита на документи, съдържащи класифицирана информация по мотивирани искания от организационните единиции;

· одобряване на посещения на служители от структури на НАТО и чуждестранни юридически лица във връзка с изпълнение на договори, свързани с класифицирана информация на НАТО и ЕС;
–
издаване на декларации за съответствие, отразяващи резултатите от  извършени проверки на сигурността на точки на присъствие на комуникационни и информационни системи на ЕС и/или на НАТО и техни разширения с цел акредитиране и преакредитиране на КИС, предназначени за работа с класифицирана информация на ЕС или НАТО;

· разглеждане на съгласувателни процедури за издаване на сертификати за сигурност на КИС за определен период по предложение на ОАС;

–
разглеждане на искания за предоставяне на национална класифицирана информация на други държави или международни организации.

При осъществяване на дейността си ДКСИ води Единни регистри на издадените, отказите за издаването, отнетите или прекратените разрешения, удостоверения, сертификати и потвърждения, както и Регистър на материалите и документите, съдържащи класифицирана информация, представляваща държавна или служебна тайна, създава и поддържа регистри на организационните единици, техните ръководители, служители по сигурността на информацията и регистратури. За поддържането им в актуално състояние, ДКСИ е в постоянна координация и взаимодействие с организационните единици. Регистрите се ползват и за наблюдение на състоянието на Националната система за защита на класифицираната информация и извършване на  справочна и аналитична дейност. 

С обучението и подготовката на служители, изпълняващи функции по ЗЗКИ в организационните единици ДКСИ обезпечава законосъобразното прилагане на мерките за сигурност на класифицираната информация и нейната защита от нерегламентиран достъп, което оказва непосредствено влияние върху общото състояние и надеждното функциониране на системата за защита на класифицираната информация.  

Ефективното прилагане на принципите и мерките в областта на персоналната сигурност е от съществено значение за гарантиране защитата на класифицираната информация от нерегламентиран достъп. В изпълнение на действащата нормативна уредба се осъществяват дейности по издаване, прекратяване, отнемане или отказ за издаване на разрешения и потвърждения за достъп до класифицирана информация на физически лица. 

И през 2025 г. продължава да се прилага практиката за трансфер на валидни разрешения към нов работодател за заемане на длъжност и/или изпълнение на задача, налагащи достъп до класифицирана информация на НАТО и/или ЕС, което осигурява административно облекчение и повишава ефективността на системата за достъп до класифицирана информация.

По искане на националните органи по сигурността и след извършени проверки в полицейските, криминалните регистри и съответните проверки по сигурността от българските служби за сигурност ДКСИ предостави информация за български и чужди граждани, пребивавали на територията на Република България, във връзка с провежданите процедури по проучване за надеждност за достъп до съответната национална класифицирана информация.

През 2025 г. ДКСИ отчита стабилна активност в областта на индустриалната сигурност, като все повече процедури изискват работа с класифицирана информация. За български търговски дружества, желаещи участие в процедури на структури на НАТО, съществува възможност за вписване в база-данни, поддържана от Министерството на икономиката и индустрията, съгласно „Наредбата за условията и реда за допускане на български физически или юридически лица до участие в международни процедури на НАТО“. 
При участие на дружество в процедури с достъп до класифицирана информация на НАТО, ДКСИ потвърждава наличието на удостоверение за сигурност по реда на чл. 9, т. 10 от ЗЗКИ и Директивата на НАТО относно класифицираните проекти и индустриалната сигурност, като по искане от чужд национален орган по сигурността или от структура на НАТО ДКСИ издава потвърждение на физическо лице и сертификат за достъп до класифицирана информация на НАТО на юридическо лице. 

Издадените удостоверения и потвърждения показват  комплексния характер на изискванията по индустриалната сигурност и подчертава значителната роля на ДКСИ за осигуряване на надежден и контролиран достъп до класифицирана информация в условията на нарастващата активност на български и чуждестранни дружества, участници в процедури за обществени поръчки, свързани с отбранителни и стратегически проекти. Практиката на трансфер на валидни удостоверения и потвърждения за различни проекти и работодатели увеличава ефективността на системата, но изисква допълнителен анализ на рисковете, свързани с конкретната среда и тематиката на КИ.

ДКСИ поддържа актуална информация за обема и ефективността на приложените мерки, способи и средства за реализиране на физическа сигурност на класифицираната информация и за условията и реда за тяхното използване. Тази информация постъпва от организационните единици и органа по прекия контрол с получаването на:

–
документи за разкриване, закриване и промяна в статута на регистратурите за класифицирана информация, контролните пунктове и специализираните звена изградени към тях;

–
справки от извършени проверки от органа по прекия контрол – ДАНС;

–
протоколи от проверки, извършвани от ДКСИ;

· протоколи от годишни проверки на регистратурите за класифицирана информация на НАТО, ЕС и регистратури ATOMAL;

· информация относно анализ и оценка за изпълнените предписания дадени от органа по прекия контрол;

· информация по уведомления за нерегламентиран достъп до класифицирана информация;

· писма свързани с възникнали казуси при прилагането на физическата сигурност.

В организационните единици продължават процесите по преразглеждане на създадената класифицирана информация с цел удължаване сроковете на защита, промяна или премахване на нивата на класификация. 
Своевременното унищожаване или предаването в архив на документите от ОЕ, съдържащи класифицирана информация, с изтекли срокове на защита е форма на превенция срещу НДКИ и води до намаляване на обема на съхраняваната в регистратурите за КИ информация. Това от своя страна е предпоставка за повишаване ефективността на осъществявания от ССИ контрол спрямо наличните в РКИ документи и материали и реда за тяхното съхранение и предоставяне. 

При осъществяване на дейността на ДКСИ през 2025 година по приемане, съхранение, пренасяне и доставяне на документи и/или материали, съдържащи класифицирана информация не са допуснати нарушения и/или нерегламентиран достъп до класифицирана информация.

В изпълнение на чл. 9, т. 6 и т. 16 от ЗЗКИ и в качеството си на компетентен орган по прилагането и контрола по изпълнението на международните договори за взаимна защита и обмен на класифицирана информация ДКСИ извършва процедури по акредитиране и преакредитиране на точки на присъствие на комуникационни и информационни системи (КИС), организирани от структури в НАТО и ЕС, както и свързани към тях национални КИС, предназначени за обработка на класифицирана информация на НАТО и класифицирана информация на ЕС.  

Съгласно чл. 2 от Наредбата за криптографска сигурност на класифицираната информация (НКСКИ), ДКСИ осъществява общо ръководство и контрол на дейностите по криптографската сигурност на класифицираната информация.

Компетентните органи прилагат всички необходими мерки по видовете сигурност за надеждното функциониране на НСЗКИ, контролират и носят отговорност за защитата на класифицираната информация от нерегламентиран достъп (по смисъла на § 1, т. 6 от ДР на ЗЗКИ).
През 2025 г. не са извършвани изменения в нормативните актове, уреждащи реда и условията за защита на класифицираната информация. На практика, от създаването на съвременното законодателство в тази област през 2002 г. до момента нормативните актове са претърпели промени по същество само три пъти. Всички други изменения и допълнения са от правнотехнически характер. 

Липсата на изменения на материално-правните разпоредби на ЗЗКИ, ППЗЗКИ и наредбите по видовете сигурност сочи за стабилна правна рамка, която разбира се, е под непрекъснат анализ от страна на ДКСИ като орган, който по силата на чл. 9, т. 4 от ЗЗКИ има правомощия да разработва и внася проекти на нормативни актове в областта на защитата на класифицираната информация. Действащата регулаторна рамка е съобразена и е в синхрон, както с политиките и стандартните на НАТО в областта на защитата на класифицираната информация, така и с основните принципи и стандарти на ЕС. 

В изпълнение на своите задачи по чл. 8 от ЗЗКИ да организира, осъществява, координира и контролира дейността по защитата на класифицираната информация и да осигурява нейната еднаква защита, ДКСИ извършва непрекъснат мониторинг на националната система, а и на международните тенденции в областта.

Унифицирането на практиката по прилагане на правилата за защита на класифицираната информация се постига с издаваните от ДКСИ на основание чл. 10, ал. 1, т. 4 от ЗЗКИ задължителни указания до всички задължени по закона субекти. През годината бе направен преглед на всички Задължителни указания, издавани от ДКСИ и след обсъждане на практическите аспекти по прилагането на законовите изисквания в съдебната система, отчитайки нейните специфики, бяха актуализирани Задължителни указания за класифициране на съдебни и следствени дела.
По силата на чл. 62 от ЗЗКИ, като допълнителна функция към основните правомощия на ДКСИ, уредени в чл. 9 от същия закон, е функцията по разглеждане на жалби срещу актове на откази, отнемания и прекратявания на издадени разрешения за достъп до класифицирана информация. В рамките на специфичното административно производство, Комисията няма правомощия да пререшава въпроса, а действа като контролно-отменителна инстанция. ДКСИ проверява законосъобразността на обжалваните актове съобразно чл. 146 от АПК и тяхната правилност. Административното производство пред ДКСИ се развива по реда на чл. 62-67 от ЗЗКИ, като съгласно ТР № 1 от 17.01.2023 г. на ВАС спрямо административното производство приложение намират и общите разпоредби на чл. 34-36 и чл. 45-46 от Глава пета, Раздел I от АПК, относими към правото на участие на адресата на акта и събирането на доказателства в съответната фаза на производството пред ДКСИ, при спазване на принципа „необходимост да се знае“.
ДКСИ се произнася с окончателен акт по жалбата след проверка за спазване на административнопроизводствените правила, изчерпване фазата по събиране на доказателства при осигурено участие на жалбоподателя, спазване на принципа „необходимост да се знае“ и след съвкупен анализ на доказателствата в административната преписка. При всички случаи това става при отчитане на баланса на интереси между упражняване на конституционното право на защита на страната и  конституционно защитените отношения, в случая защитата на националната сигурност, елемент, от която е защитата на класифицираната информация от нерегламентиран достъп. ДКСИ извършва необходимата преценка, така че участието на жалбоподателя в административното производство пред нея се осъществява по начин, изключващ узнаване в детайли на използваните от проучващия орган оперативни способи и средства за събиране на данни.
Решението на ДКСИ по тези производства подлежи на обжалване пред ВАС по реда на касационно производство. 

Резултатите по прилагането на законовите положения по оспорване на актовете по ЗЗКИ за 2025 г. са следните:

Разгледаните административни производства пред ДКСИ през 2025 г. срещу откази, отнемания и прекратявания на разрешения за достъп до класифицирана информация, издадени от посочените в ЗЗКИ компетентни проучващи органи – служби за сигурност, служби за обществен ред и ДКСИ, са общо 45 бр. От тях 31 бр. са административни производства по разглеждане на жалби срещу актове на проучващи органи, по които ДКСИ е постановила окончателно решение. С 19 решения ДКСИ е отхвърлила жалбата, с 12 решения е отменила обжалвания акт. По 14 решения за отхвърляне на жалбата, лицата са се възползвали от правото си на обжалване пред ВАС. С 5 решения ДКСИ е спряла производството на основание чл. 54 от АПК, и до края на годината пред ДКСИ са останали на производство още 9 бр. жалби, които са във фаза на събиране на доказателства.

През 2025 г. съдът е постановил 17 решения по образувани пред него производства срещу решения на ДКСИ, по повод жалба срещу откази, отнемания и прекратявания на разрешения за достъп до класифицирана информация. По 13 от тях, съдът оставя в сила решенията на ДКСИ и по 4 отменя решенията на ДКСИ. До края на годината, пред ВАС са останали 11 бр. производства, от които 8 са обявени за решаване, 1 е насрочено за заседание през 2026 г. във ВАС и 2 жалби са в очакване за насрочване за разглеждане в съдебно заседание.

Задължителните указания са в подкрепа на нормативните актове и се издават за унифицирането на практиката по прилагане на правилата за защита на класифицираната информация от всички задължени по закона субекти. Чрез тях се въвеждат добри практики и процедури, чрез които да се постигне по-високо ниво на сигурност на информацията.

Друг израз на изпълнение на задачите на ДКСИ по чл. 8 е методическа дейност по практическото прилагане на нормативната уредба в областта на защитата на класифицираната информация. Тя се осъществява с тълкувателни становища по конкретни казуси, консултации, чрез различните форми на обучения, организирани и провеждани от експерти на Комисията, посещения в организационни единици за оценка на изградената система за защита на класифицираната информация. 
Методическите насоки се отнасят както до практическото прилагане на националното законодателство, така и до това на НАТО, ЕС и двустранните международни договори за взаимна защита на класифицирана информация.

Чрез контролно-методическите функции, ДКСИ полага усилия да адаптира системата към променящата се среда за сигурност на информацията и успява да я поддържа в състояние, което осигурява адекватно ниво на сигурност. Тясното сътрудничество с останалите участници в системата от компетентни органи и най-вече с Държавна агенция „Национална сигурност“ като орган, който осъществява пряк контрол по защита на класифицираната информация, относно най-често допускани пропуски в прилагането на мерките за защита на класифицираната информация на ниво организационни единици, позволява на ДКСИ да формулира приоритети в регулаторната функция, с която е натоварена по закон. При откриване на хипотези, които не намират своето практическо решение чрез указания и насоки, ДКСИ на основание чл. 9, т. 4 от ЗЗКИ разработва и внася за приемане от Министерския съвет проекти на нормативни актове в областта на защитата на класифицираната информация. През 2025 г. не са идентифицирани проблемни области, които изискват законодателни инициативи.

В обобщение може да се посочи, че през 2025 г. състоянието на организационни единици от държавното управление по отношение защитата на класифицираната информация е на добро ниво и в тях са създадени необходимите структури и условия за защита на класифицираната информация от нерегламентиран достъп. 
През 2025 г. системата за защита на класифицираната информация продължи да функционира в условията на повишени изисквания към координацията между компетентните органи и стриктното прилагане на нормативната рамка. Устойчивостта на системата се дължи от една страна на наличието на нормативна уредба, гарантираща предвидимост и контрол и от друга – на последователното и едновременно прилагане на мерките в областта на персоналната, документалната, физическата и индустриалната сигурност, както и сигурността на комуникационните и информационните системи и криптографската защита. Именно тяхната взаимна обвързаност гарантира ограничаването на факторите, водещи до възникване на предпоставки за нерегламентиран достъп до класифицирана информация.
Персоналната сигурност има водещо значение за развитието на системата за защита на класифицираната информация, тъй като човешкият фактор продължава да бъде основен елемент в нея. През 2025 г. от страна на всички участници в Системата дейностите по издаване, прекратяване, отнемане или отказ за издаване на разрешения за достъп до класифицирана информация, както и непрекъснатият контрол върху надеждността на лицата, се осъществяваха в съответствие със ЗЗКИ, подзаконовите актове, регулациите на ЕС и директивите на НАТО.

През 2025 г. дейностите по индустриална сигурност се развиваха в условията на относително постоянен обем, но при засилена необходимост от контрол върху качеството на изпълнение на договорите с достъп до класифицирана информация. В изпълнение на чл. 9, т. 8 от ЗЗКИ ДКСИ осъществява общо ръководство на дейностите по индустриална сигурност, свързани с проучването на физически или юридически лица, контрола относно реда за гарантиране на индустриалната сигурност при сключване и изпълнение на договори по обществени поръчки с достъп до класифицирана информация. Изпълнението на мерките по индустриална сигурност цели прилагане на принципа на всеобхватност и изисква изпълнение на специфичните изисквания за достъп до КИ на физическите и юридическите лица, кандидати или изпълнители по договори.

Физическата сигурност на класифицираната информация включва система от организационни, физически и технически мерки за предотвратяване на нерегламентиран достъп до материали, документи, техника и съоръжения, класифицирани като държавна или служебна тайна, както и информация на НАТО и ЕС. Целта на определянето на такава система е да защити и осигури ефективен контрол върху достъпа до сградите, помещенията и съоръженията, в които се създава, обработва и съхранява класифицирана информация. 

Основни проблеми при осигуряването на мерките за физическа сигурност са остарялото [image: image3.jpg]


техническо оборудване и липсата на достатъчен финансов ресурс за неговата подмяна. 

През 2025 г., Комисията проведе значителен брой консултации, допълнителни разяснения и текущи профилирани обучения по конкретни въпроси на служители от държавни органи и институции, съдебната система, структурите на МВР и множество търговски дружества. Това осигури значителни предпоставки за повишаване на информираността и функционалната ефективност на служителите с РДКИ в ОЕ. Повиши реално възможността за стратегическо планиране и реализиране на адекватни общи, конкретни и специални мерки за сигурност на класифицирана информация в национален мащаб. 

Подобряването и усъвършенстването на системата от мерки, способи и средства за защита на класифицираната информация при нейното създаване, обработване, съхраняване и пренасяне на документи, както и при организирането на работата в регистратурите за класифицирана информация, продължава да бъде водеща дейност в работата на ДКСИ и компетентните органи от Националната система за защита на класифицираната информация (НСЗКИ) и през 2025 г. В изпълнение на своите правомощия, Комисията осъществява контрол за правилното прилагане на мерките, способите и средствата с цел ефективна защита на класифицираната информация за времето от нейното създаване до последващото ѝ унищожаване или предаване в архив. 

Регистратурите за класифицирана информация (РКИ) заемат централно място в системата за защита на класифицираната информация от гледна точка на документалната сигурност, като компетентните и своевременни действия на отговорните лица трябва да сведат до минимум възможността за осъществяване на нерегламентиран достъп до документи и материали, съдържащи класифицирана информация. 

В изпълнение на изискванията на чл. 35 от ЗЗКИ, ДКСИ води регистър на документите и материалите, съдържащи класифицирана информация, създадени в ОЕ. Постъпилата от тях информация за създаване на документи, удължаване срока на защитата им, промяна или премахване нивото на класификация, предложенията за унищожаване, разрешенията и протоколите за физическо унищожаване на документите, съдържащи КИ, се отразява и актуализира в единните регистри. 
За гарантиране на устойчивото състояние и надеждно функциониране на  системата за защита на класифицираната информация значителен принос има подобряването на цялостната защита и усъвършенстване на комуникационните и информационни системи, в които се създава, обработва, ползва, съхранява и обменя класифицираната информация. КИС се явяват ресурс от критично значение за сигурността и обезпечаването на сигурното им функциониране в съвременната динамична среда с все по-усъвършенствани киберзаплахи придобива фундаментално значение за националната сигурност.
Криптографската сигурност представлява система от криптографски методи и средства, които се прилагат с цел защита на класифицираната информация от нерегламентиран достъп при нейното създаване, обработка, съхраняване и пренасяне. Съгласно чл. 2 от Наредбата за криптографска сигурност на класифицираната информация (НКСКИ), ДКСИ осъществява общо ръководство и контрол на дейностите по криптографската сигурност на класифицираната информация. 

Традиционно ДКСИ концентрира вниманието си върху изграждането на стабилна основа за създаване на нови или затвърждаване на вече съществуващи отношения с други държави и/или международни организации. Наличието на международнодоговорната база в областта на защитата на класифицираната информация се явява ключово за постигане на еднакво ниво на защита на класифицираната информация, както и за повишаване на осведомеността и предприемане на своевременни действия с оглед повишаване на националните способности така, че да отговарят на многообразните и все по-променливи и многопластови заплахи. Налице е тенденция за осъвременяване на процесите в международен мащаб, която е породена именно от нуждата за ефективност при защитата на класифицираната информация. Целенасочените действия от държавите в насоката за противодействие на развиващите се хибридни заплахи все повече предопределят изграждането на нов път за постигане на желаното ниво за сигурност. Внедрените механизми за защита трябва да могат да противодействат на развиващите се рискове и заплахи, така че да бъдат ефективни. Част от тези механизми е именно контролът за изпълнението на задълженията за защита на класифицираната информация, съдържащи се в международни договори, по които Република България е страна. 

В изпълнение на чл. 9, т. 6 от ЗЗКИ, ДКСИ организира, контролира и отговаря за изпълнението на задълженията за защита на класифицираната информация, съдържащи се в международни договори, по които Република България е страна. С оглед на това, наличието на договорна основа за гарантиране на защитата на обменяна класифицирана информация, е ключово за осигуряване на сътрудничеството между държавите в областите, които налагат споделяне на класифицирана информация.

Международните споразумения представляват договор на международно ниво, съдържащ клаузи за осигуряване на необходимата защита на обменяната класифицирана информация между съответните страни. В този смисъл те представляват израз на доверие между държавите и/или международните организации. Сами по себе си те не създават задължения между страните по тях за обмен, но възможността за такъв разширява полето за сътрудничество във всички сфери на обществения живот.

Към декември 2025 г. в сила са 52 двустранни споразумения за взаимна защита и обмен, като три от тях, с Естония, Грузия и Обединеното кралство Великобритания и Северна Ирландия, са за изменения на вече действащи споразумения. Към момента са подготвени за подписване два проекта на Споразумение за защита и обмен на класифицирана информация. Тяхното подписване се планира за 2026 г.

През 2025 г. продължи координацията и взаимодействието със Службата на НАТО по сигурността (NATO Office of Security-NOS), участието в брифинги за служителите по сигурността на информацията и в други работни органи в различни формати, организирани от Комитета по сигурността.

България показва високо ниво на спазване на основните принципи и стандарти за защита на информацията и своята ангажираност като отговорен член на Алианса, ползващ се с доверието на Северноатлантическите партньори. НАТО също укрепва практиките за сигурен обмен на класифицирана информация с партньорите. Нарушения в областта на защитата на класифицираната информация не са констатирани.

Сътрудничеството на Държавната комисия по сигурността на информацията с партньорските структури от институциите, органите, представителствата и агенциите на Европейския съюз в областта на сигурността и защитата на класифицираната информация, продължи развитието си и през 2025 г. в условията на непрекъснато и още по-задълбочено взаимодействие.

Съгласно компетенциите и правомощията си на Национален орган по сигурността, ДКСИ, съгласно Решението на Съвета относно правилата за сигурност за защита на класифицираната информация на ЕС (2013/488/ЕС), продължи своето активно участие в подготвителните органи към Съвета на ЕС и формати от нейната компетентност към Европейската комисия (ЕК), Европейската служба за външна дейност (ЕСВД) и други ad-hoc тематични форуми, посветени на защитата и обмена на класифицирана информация и всички произтичащи от това трудности и предизвикателства.

В началото на годината дирекция „Сигурност” на Европейската комисия организира Седемнадесетия ежегоден симпозиум по сигурността. Традиционно, аудиторията на симпозиума е съставена от служители, работещи в сферата на сигурността сред институциите, органите, представителствата и агенциите на Европейския съюз, Постоянните представителства на държавите членки към ЕС, както и на техните Национални органи по сигурността. Основният Акцент на симпозиума тази година бе съсредоточен основно около човешкия фактор, който стои в основата на реагирането на кризи от различно естество. Човекът и добрата организация на колектива във всяка една сфера, са отговорни за прилагането на мерки и предприемането на редица действия, в които концепцията за сигурност се проектира под различни форми, но целта е една единствена – недопускането на вредни последици, минимизиране на вредите ако все пак не могат да бъдат избегнати, както и обръщане на специално внимание на добрата превенция и подготовка, което си остава най-добрият начин за справяне с кризите, още преди те да са настъпили.

ДКСИ и през изминалата година продължи усилията си за сключване на двустранни споразумения за взаимна защита и обмен на класифицирана информация. През годината Комисията конецентрира усилията си в подготовката и финализирането на двустранно Споразумение за защита и обмен на класифицирана информация с Швейцарския Федерален Съвет  за взаимна защита и обмен на класифицирана информация и с Кралство Нидерландия за обмена и взаимната защита на класифицирана информация, като и двата проекта са одобрени с решение на Министерския съвет. Предвижда се и двете споразумения да бъдат подписани през 2026 г.
През 2025 г. се проведе конференция на тема „Споделяне на опит по пътя към общи стандарти за защита на класифицираната информация“ организирана от Националния орган по сигурността на Република Полша във Варшава, Република Полша. В конференцията участваха представители на Националните органи по сигурността на Ирландия, Германия, Белгия, Кипър, Нидерландия, Португалия, Литва и други, както и представители на Европейската служба по външна дейност и Европейската комисия. В качеството си на гост бяха поканени представителите на Молдова и Украйна. Част от темите, на които се наблегна, бяха: роля и значение на служителя по сигурността и възможността за дигитална процедура по проучване за надеждност и т.н. Основна цел, към която следва да бъдат насочени усилията на държавите, е изграждането на съзнание за сигурност в лицата, които достъпват класифицирана информация. 

В периода 06.10.2025 – 09.10.2025 г. в град Варна се проведе Петнадесета SEENSA среща на ниво ръководители (среща на ръководителите на Националните органи по сигурността на държавите от Югоизточна Европа).  За втори пореден път, безпрецедентно, домакин на срещата бе ДКСИ. Срещата бе под егидата на Процеса за сътрудничество в Югоизточна Европа (ПСЮИЕ), чийто председател към този момент бе Република България.  Характерът и целта на инициативата SEENSA кореспондира изцяло с целите на ПСЮИЕ като водеща политическа рамка за регионално сътрудничество и основна регионална платформа за европейска и евроатлантическа интеграция на Западните Балкани.

На срещата участниците имаха възможност да задълбочат дискусиите, започнали още през пролетта на 2025 г., като засегнат актуална проблематика в областта на КИС и практически решения за противодействие на новите заплахи. 

В изпълнение на сключения през април 2025 г. Меморандум за сътрудничество, в качеството си на гости взеха участие и представители на Висшето военноморско училище „Н. Й. Вапцаров“, които представиха презентации и с чието съдействие се осъществи посещение на място в организационната единица. На срещата присъстваха и представители на Европейска служба за външна дейност, както и представител на Министерство на външните работи на Република България. 

Следващ домакин на инициативата SEENSA през 2026 г. ще бъде Косово.

През месец септември 2025 г. се проведе годишната среща на Многонационалната работна група по индустриална сигурност (MISWG). Пленарните сесии се проведоха под домакинството на Националния орган по сигурността на Литва. Участие в срещата взеха представители на Националните органи по сигурността на 37 държави, както и представители на Службата на НАТО по сигурността, Европейската комисия, Европейската космическа агенция, Организацията за съвместно сътрудничество в областта на въоръженията (OCCAR) и Европейска служба за външна дейност. В качеството си на гост, присъстваха и представители на Украйна. Общият брой на участниците бе 117.

През 2026 г. България в лицето на ДКСИ ще бъде домакин на пленарните заседания на MISWG. 

Обучението по ЗКИ е основен инструмент за осигуряване на необходимото ниво на подготовка на служителите, които работят с класифицирана информация. Чрез обучителния процес се създават условия за правилно прилагане на нормативните изисквания, изграждане на устойчиви умения и формиране на съзнание за сигурност и отговорно поведение при изпълнение на служебните задължения, включително за своевременно разпознаване на рискове и предприемане на адекватни мерки за противодействие.

През 2025 г. обучителната политика беше фокусирана върху развитието на ключови категории служители с отговорности по защита на класифицираната информация. Основен акцент беше поставен върху първоначалното и функционалното обучение на служителите по сигурността на информацията, служителите в регистратурите за класифицирана информация, както и на куриерите, осъществяващи пренос на документи и/или материали, съдържащи класифицирана информация.

През изминалата година, ДКСИ проведе две тематични обучения, насочени към служители с отговорности по защита на класифицираната информация от общинската администрация с цел оказване на методическа помощ и съдействие при прилагане на съответните мерки по отделните видове сигурност за изпълнение на изискванията в нормативната уредба. 

Предвид естеството и особеностите при работа с класифицирана информация в съдебната система, през месец ноември 2025 г. се проведе тематично обучение за служители с отговорности в областта на защита на класифицираната информация с цел оказване на методическо съдействие при изпълнение на изискванията в нормативната уредба. 

Общо през 2025 г. бяха реализирани 32 централизирани курса, като броят на обучените лица достигна 604.
Наред с централизираното обучение, ДКСИ участва със свои експерти и лектори в 16 различни по вид изнесени обучения в организационни единици. 
Сътрудничеството по линия на обучението в областта на ЗКИ се развива и в посока на сключване на меморандуми с висши училища и други организации. Въз основа на подписания Меморандум за сътрудничество с Висшето военноморско училище „Н. Й. Вапцаров“ – Варна, през 2025 г. преподаватели от ВВМУ преминаха обучение по защита на класифицираната информация за повишаване квалификацията си и опита при практическото прилагане на ЗЗКИ по време на учебните процеси във висшето училище, а експерти от ДКСИ проведоха обучение по защита на класифицираната информация на 52-ма студенти от катедра „Национална сигурност“ за повишаване на информираността им по актуални въпроси, свързани със сигурността на информацията.  

На 06.11.2025 г. се подписа и Меморандум за сътрудничеството между ДКСИ и Института по роботика „Св. Ап. и Ев. Матей“ при Българската академия на науките. Меморандумът затвърждава и структурира установеното сътрудничество между двете институции в рамките на техните компетентности и дава път на неговото развитие в комуникационната сигурност, киберзащитата и защитата на класифицираната информация.

Наблюдава се устойчива тенденция към повишен интерес и ангажираност от страна на служителите с отговорности по защита на класифицираната информация за участие в курсовете за обучение на ДКСИ. Обратната връзка от участниците, получена по време на обученията и чрез анкетните карати, потвърждава високата оценка за качество на обученията, добрата организация и професионалната подготовка на лекторите.

През 2025 година Държавната комисия по сигурността на информацията, в качеството си на държавен орган, осъществяващ политиката за защита на класифицираната информация запази устойчиво ниво на функциониране и продължи успешно да изпълнява възложените ѝ функции в необходимия обем, следвайки начертаните приоритети и водена от идеята за приемственост и последователност в дейността по осигуряване на необходимата защита на класифицираната информация. По този начин ДКСИ запази водещото си място като централно звено в Националната система за защита на класифицираната информация. Обоснован е общият извод, че през 2025 година се запази постигнатото високо ниво на защита на класифицираната информация, констатираните пропуски в мерките за защита на класифицираната информация не са довели до вреди в областта на националната сигурност, отбраната, външната политика или защитата на конституционно установения ред на страната.  [image: image4.jpg]

